Suomen merihistoriallinen yhdistys- Sjöhistoriska föreningen i Finland ry

Toimintakertomus vuodelta 2021

**Hallinto**

Yhdistyksen hallituksen jäsenet (läsnäolo kokouksissa)

Puheenjohtaja: Sari Mäenpää (5)

Varapuheenjohtaja: Aaro Sahari (4)

Sihteeri: Anna Jaskari (5)

Taloudenhoitaja: Tuomas Räsänen (5)

Tiedottaja: Anni Shepherd (4)

Jäsensihteeri: Vilma Lempiäinen (4)

Muut Jäsenet: Mikko Aho (5), Ove Enqvist (5), Pirita Frigren (5), Tom Hanén (3), Kirsi Keravuori (5), Petri Sipilä (3)

Toiminnantarkastaja: Tapio Bergholm

Varatoiminnantarkastaja: Anne Ala-Pöllänen

Kirjanpitäjä: Sotkansiipi

Yhdistyksen hallitus piti vuoden aikana viisi kokousta, joista etäyhteydellä neljä. Lähitapaaminen järjestettiin Suomenlinnan Upseerikerholla 16.9. SMHY:n hallituksen jäsen Tom Hanén järjesti esitelmän pitäjäksi kommodori Kaarle Wikströmin, joka kertoi Upseerikerhon ja Suomenlinnan historiasta hallituksen jäsenille.

**Yleiskatsaus:**

Vuosi 2021oli toinen koronavuosi, joka vaikutti myös yhdistyksemme toimintaan. Vuodelle 2021 suunnitellut Merihistorian päivät jouduttiin siirtämään vuodella maaliskuuhun 2022. Kokoontumisrajoitusten vuoksi yhdistyksen toiminta siirtyi pääosin verkkoon. Tieteiden yön yhteydessä järjestetty Nautica Fennica 2020 kirjan julkaisutilaisuus, kevätkokous esitelmineen sekä yhdistyksen kesäretki järjestettiin etäyhteydellä. Kaikki hallituksen kokoukset yhtä lukuun ottamatta järjestettiin myös etäyhteydellä. Merihistorian päivien suunnittelu ja Nautica Fennican vanhojen numeroiden digitointityö jatkuivat kuitenkin energisesti. Jäseniä pyrittiin pitämään ajan tasalla merihistorian alan tapahtumista ja julkaisuista tiedotteiden, Facebookin ja yhdistyksen kotisivujen avulla.

**Jäsenistö**

Yhdistyksen jäsenrekisterissä oli vuoden 2021 lopussa 174 jäsentä ja 13 yhteisöjäsentä eli yhteensä 187.

**Tiedotus**

Yhdistyksen toiminnasta, tapahtumista ja muista merihistoriaan liittyvistä uutisista tiedotettiin kolmella kanavalla:

* paperiset ja sähköiset tiedotteet (vuonna 2021 julkaistiin 3 jäsentiedotetta)
* yhdistyksen Facebook-sivu (suomenmerihistoriallinenyhdistys)
* yhdistyksen verkkosivu [www.smhy.fi](http://www.smhy.fi). Yhdistyksen verkkosivuja päivitettiin ja sinne lisättiin ruotsinkielistä sisältöä.

**Tieteiden yö**

Osallistuttiin Tieteiden yö-tapahtumaan 14.1. Nautica Fennica 2020 Merenkulun riskit ja resurssit-kirjan julkaisutapahtuman muodossa. Tapahtumassa puhuivat Leena Jokinen, Marjo Keiramo, Pauli Kivistö, Jonna Laine ja Elina Maaniitty. Tapahtumaan osallistui etäyhteydellä 38 ihmistä.

**Merihistorian päivät**

Raumalle maaliskuulle suunnitellut Merihistorian päivät jouduttiin siirtämään vuodella koronatilanteen vuoksi. Vuoden aikana jatkettiin kuitenkin aktiivisesti merihistorian päivien järjestämistä hallituksen jäsenen Mikko Ahon johdolla, joka on maaliskuussa vuonna 2022 Rauman merimuseossa järjestettävän tapahtuman järjestelytyöryhmän puheenjohtaja.

**Vesiliikennettä tallentavien toimijoiden kokous**

Osallistuttiin maaliskuussa 19.3. Forum Marinumin organisoimaan valtakunnalliseen vesiliikenteen tallentamista koordinoivaan kokoukseen. SMHY:n edustajina olivat paikalla Sari Mäenpää ja Mikko Aho, jotka pitivät puheenvuoron SMHY:n toiminnasta ja erityisesti Merihistorian päivien tilanteesta. Tapahtumaan osallistui noin 40 esitelmän pitäjää ja kuulijaa.

**Yhdistyksen kevät- ja syyskokoukset vuonna 2021**

Yhdistys järjesti etäyhteydellä kevätkokouksen 24.5., jossa kuulimme väitöskirjatutkija, yhdistyksemme tiedottaja Anni Shepherdin esitelmän ”Unohtuneet haamut: Itämeren hylkytekstiilit”. Esitelmä oli kaikille avoin Zoomin välityksellä. Kevätkokoukseen osallistui 14 ja esitelmää oli kuuntelemassa 20 henkilöä.

Järjestimme SMHY:n syyskokouksen Tieteiden talon väistötilassa, jonka alussa kuulimme FT, Erkki Sinivaaran (komentaja, EVP) esitelmän ”Varhaiset tankkereiden öljypäästöt ympäristöongelmana maailman merillä ja Itämerellä”. Esitelmää pääsi kuuntelemaan myös Zoom-yhteydellä. Esitelmää oli kuuntelemassa 18 ihmistä, varsinaisessa syyskokouksessa oli läsnä 10 henkilöä.

**Yhdistyksen kesäretki**

Myös kesäretki järjestettiin etäyhteydellä Digimuseo.fi-alustalla Turussa sijaitsevalle Suomen Joutsenelle 19.8. Paikalla oli opas, joka opasti jäseniä etäyhteyden avulla ympäri alusta. Osallistujia oli seitsemän.

**Vanhojen Nautica Fennicoiden takautuva digitointi**

Aloitimme vanhojen Nautica Fennicoiden digitointihankkeen hallituksen varapuheenjohtaja Aaro Saharin johdolla. Ensimmäisenä julkaisimme vuonna 2018 ilmestyneen *Suomi saarena* Nautica Fennican avoimessa verkkoarkistossa journal.fi:ssä. Pidimme hankekokouksen digitointihankkeen jatkamisessa, jossa panimme alulle hankesuunnitelman vanhojen Nauticoiden kokonaisdigitoinnista vuodelle 2022. Suomen merimuseo on alustavasti lupautunut auttamaan projektissa tarjoamalla digitoinnille työtilan Merikeskus Vellamosta. Suomen merimuseosta löytyy myös revittäviä kappaleita digitointia varten. Myös Nautican sarja-asun suunnittelua varten päätettiin hakea avustusta.

**Nautica Fennican 2023 toimittaminen**

Seuraavan Nautica Fennican toimittajiksi valittiin Mikko Aho ja Pirita Frigren.

**Yhdistyksen muu toiminta vuonna 2021**

Committee for Historical Sciences (ICHS):n alainen Merihistorian jaosto perustettiin uudelleen. Puheenjohtajana toimii Sari Mäenpää, jäseninä Aaro Sahari ja Pirita Frigren. Merihistorian alajaosto toimii osana Suomen Historiallista Seuraa.

SMHY toimitti omista kirjavarastoistaan Tiedekirjaan myytäväksi Suomi saarena ja Merihistorian riskit ja resurssit- numeroita Nautica Fennica- vuosikirjasta.

Osallistuttiin puoltavan lausunnon antajana Kansalliskirjaston vetämään hankkeeseen, jossa esitetään Gustaf Eriksonin arkistoa UNESCO:n Memory of the World-listalle. Ratkaisu asiasta tullee vuoden 2022 aikana.

Yhdistys osallistui dosentti Tapio Bergholmin professuurin arvonimen hakemisen valmisteluun yhdessä SAK:n ja Työväen historian ja perinteen tutkimuksen seuran kanssa. Hakemusta valmistelivat yhdistyksen puolesta Aaro Sahari ja Pirita Frigren.

**Talous**

Yhdistyksen talous on vakaalla pohjalla. Tilinpäätöksen tulos on 2363, 43 euroa.